Nos Magnus, Dei gracia episcopus Aboensis, tenore presencium publice protestamur, quod ex quo honorabilis vir dominus Johannes Anundi, archidiaconus nostre ecclesie Aboensis, de licencia reuerendi in Christo patris domini Beronis, pie et felicis memorie predecessoris nostri, altare quoddam ad honorem Dei necnon sanctorum Johannis baptiste et Johannis ewangeliste in dicta nostra ecclesia Aboensi pro salute anime sue fecit, instituit et fundauit, ipsumque altare fundatum quibusdam prediis de consensv suorum heredum cum quibus condicionibus adiectis certo modo ditauit, prout omnia ista in littera fundacionis euidencius exprimuntur, jdcirco nos, attendentes pia vota dicti domini archidiaconi, que ex deuota intencione procedant, eandem fundacionem illius cum suis condicionibus tanquam iustas ac racionabiles in nomine Domini approbamus, ratificamus atque auctoritate ordinaria confirmamus, decernentes eas perpetuis temporibus in suo robore permansuras. Jn cuius approbacionis, ratificacionis ac confirmacionis euidenciam pleniorem ad jnstancias dicti domini archidiaconi fecimus hanc paginam fieri sigillj nostri appencione munitam. Datum Abo anno Domini millesimo quadringentesimo sedecimo, dominica prima in quadragesima, etc:a.